УФ-м СпортымкIэ и министерствэм и саугъэтхэр
Къэбэрдей-Балъкъэрым Спортымрэ туризмэмкIэ и министерствэм и лэжьакIуэ 14-м Урысей Федерацэм СпортымкIэ и министерствэм и саугъэтхэр къыхуагъэфэщащ.
Абыхэм ящыщу бгъум Урысейм спортымкIэ и министрым къыбгъэдэкI фIыщIэ тхылъ иратащ. Ахэр — бэнэкIэ хуитымкIэ КъБР-м и къэрал тренер Iэпщэ Анзор, атлетикэ хьэлъэмкIэ тренер-егъэджакIуэ Ахъмэт Заурбэч, дзюдомкIэ тренер-егъэджакIуэ Иуан Анатолэ, алыдж-урым бэнэкIэмкIэ тренер-егъэджакIуэ Нэчо Сэфарбий, КъБКъУ-м физическэ щэнхабзэмрэ спортымкIэ къудамэм и декан Тхьэзэплъ Iэниуар, атлетикэ псынщIэмкIэ тренер-егъэджакIуэ Умеренков Михаил, Эльбрус муниципальнэ куейм Физическэ щэнхабзэмрэ спортымкIэ и комитетым щыIэ Олимп резервхэр щагъэхьэзыр сабий-ныбжьыщIэ спорт школым и унафэщI Чеченов Арсен, Аруан къуажэм дэт курыт еджапIэм физическэ щэнхабзэмкIэ и егъэджакIуэ ШкIахъуэ Жыраслъэн, дзюдомкIэ тренер-егъэджакIуэ Буниятов Ализаде Мурад Оглы.
Урысей Федерацэм СпортымкIэ и министерствэм и ЩIыхь тхылъ хуагъэфэщащ КъБР-м и Специализированнэ комплекснэ спорт школ къэрал кIэзонэ IуэхущIапIэм и унафэщIым и къуэдзэ Проценкэ Людмилэ.
«Физическэ щэнхабзэмрэ спортымрэ я отличник» щIыхь дамыгъэр хуагъэфэщащ КъБР-м боксымкIэ сабий-ныбжьыщIэ спорт школым и унафэщIым и къуэдзэ Атасауов Ахъмэт, КъБР-м «Сабий-ныбжьыщIэ спорт школ №1»-м и муниципальнэ кIэзонэ егъэджэныгъэ IуэхущIапIэм и унафэщIым и къуэдзэ Багъэтыр Тимур, Налшык щыIэ муниципальнэ бюджет егъэджэныгъэ IуэхущIапIэу ЦIагъуэ Нурий и цIэр зезыхьэ «СОШ №31»-м и унафэщI Егъуэж Анзор, КъБР-м и къэрал кIэзонэ IуэхущIапIэ «Атлетикэ хьэлъэмкIэ Сабий-ныбжьыщIэ спорт школым» и унафэщIым и къуэдзэ Шакманов Мухьэмэд сымэ.
